钦定古今图书集成/明伦汇编/闺媛典/第191卷 > 严大宾妻魏氏
## 钦定古今图书集成/明伦汇编/闺媛典/第191卷 > 严大宾妻魏氏

按《德安府志》：“魏氏，安陆诸生严大宾妻。大宾性孝友，
魏素娴闺训，归大宾，年十八。越三载生子宪。又一载
而夫亡，魏绝粒七日滨死。宪呱呱而泣，姑弗忍，强沃
以水。少甦，姑曰：‘我淹淹已待就木，汝复死宪则为他
家子矣’。魏惊悟，啮指断发，抱宪坐室中涕泣，躬纺绩，
有敬姜风。次年夏，恒雨，河水泛溢，人皆移避，魏以子”
属姑，自伏柩哭，须臾雨止水退。辛巳三月，比邻失火，
家人咸怖走，魏泣曰：“夫在，吾何往！”火亦寻灭。宪稍长，
教以义方。宪三子，以敬、以翼、以忠，皆弱冠补弟子员。